Արդարեւ, ընդհանրապէս «ազատութիւն»ը մարդ էակին ամենէն էական եւ բնական իրաւունքն է, քանի որ ան բանականութեան մէկ հետեւանքն է, եւ մարդ օժտուած է բանականութեան յատկութեամբ։ Եւ ան իր բանականութեան շնորհիւ կը վայելէ «ազատ կամք»ի առաւելութիւնները։ Ուստի երբ ազատութիւնը վերածուի անազատութեան, եւ մարդ շատ բան կը կորսնցնէ իր իրաւունքէն, եւ կը վիրաւորուի իր արժանապատուութիւնը, քանի որ ազատութիւնը մարդուն արժանապատուութի՛ւնն է, իր ինքնութիւնը, իր մարդկային նկարագի՛րը։